มันนี่ทูเดย์
นายสุทธิพัฒน์ เสรีรัตน์ รองผู้จัดการใหญ่ ผู้บริหารสูงสุดวาณิชธนกิจและธุรกิจตลาดทุน ธนาคารไทยพาณิชย์ เปิดเผยว่า
9 ม.ค. 2559

ขายหุ้นกู้ 
นายสุทธิพัฒน์ เสรีรัตน์ รองผู้จัดการใหญ่ ผู้บริหารสูงสุดวาณิชธนกิจและธุรกิจตลาดทุน ธนาคารไทยพาณิชย์ เปิดเผยว่า ธนาคารได้ออกตราสารหนี้สกุลเงินบาทในประเทศไทย (บาทบอนด์) จำนวน 3,000 ล้านบาท ให้กับ ธนาคารมิซูโฮ ซึ่งถือเป็นการออกบาทบอนด์ในประเทศไทยครั้งแรกของ ธนาคารมิซูโฮ และเป็นรายแรกที่ออกบาทบอนด์ภายใต้โครงประสานกฎเกณฑ์การออกตราสารหนี้สกุลเงินท้องถิ่นของภูมิภาคอาเซียนบวก 3 (จีน ญี่ปุ่น และเกาหลี) การออกบาทบอนด์ครั้งนี้ เป็นโครงการภายใต้กรอบความร่วมมือ ASEAN Bond Market Forum ที่มุ่งพัฒนาการเติบโตของตลาดตราสารหนี้ในภูมิภาค
ห่วงเศรษฐกิจภูธรซึมยาว
ศูนย์วิเคราะห์เศรษฐกิจธนาคารทหารไทย (ทีเอ็มบี) ออกรายงานคาดการณ์ราคาพืชผลการเกษตรปี 2559 ว่า ถือเป็นปีที่ไม่สดใสสำหรับเกษตรกรผู้เพาะปลูก 5 พืชเศรษฐกิจสำคัญคือ ข้าว ยางพารา อ้อย มันสำปะหลัง และปาล์มน้ำมัน ผลการศึกษาพบว่า มูลค่าผลผลิตของพืชเศรษฐกิจสำคัญที่เกษตรกรจะขายได้ในปี 2559 จะลดลงประมาณ 6% คิดเป็นมูลค่ากว่า 4.52 หมื่นล้านบาท ซึ่งเกษตรกรในภาคตะวันออกเฉียงเหนือมีรายได้ลดลงมากที่สุด ประมาณ 1.6 หมื่นล้านบาท จากราคาข้าวนาปีและราคามันสำปะหลังที่ลดลง เกษตรกรภาคใต้ได้รับผลกระทบรองลงมาจากราคายางพาราและปาล์มน้ำมันที่ลดลง ทำให้เม็ดเงินหายไปจากพื้นที่ประมาณ 1.1 หมื่นล้านบาท เป็นต้น ทำให้มีความกังวลเพิ่มเติม จากรายได้การขายผลผลิตที่ลดลงหลายหมื่นล้าน จะทำให้กำลังซื้อของเกษตรกรลดลง เม็ดเงินหมุนเวียนในพื้นที่ลดลง กระทบต่อยอดขายและสภาพคล่องของธุรกิจเอสเอ็มอีเป็นลูกโซ่